## Pravilnik Velereda kralja Petra Krešimira IV. s lentom i Danicom

### NN 108/2000 (3.11.2000.), Pravilnik Velereda kralja Petra Krešimira IV. s lentom i Danicom

# PREDSJEDNIK REPUBLIKE HRVATSKE

if !supportEmptyParas endif

2123

Na temelju članka 5., 6., 8.
i 35. Zakona o odlikovanjima i priznanjima Republike Hrvatske (»Narodne
novine«, broj 20/95) i članka 22. Pravilnika o odlikovanjima i priznanjima od
4. listopada 2000. godine, donosim

## PRAVILNIK

### VELEREDA KRALJA PETRA KREŠIMIRA IV. S LENTOM I DANICOM

Članak 1.

Ovim Pravilnikom propisuje se
izgled i tehnička izvedba Velereda kralja Petra Krešimira IV. s lentom i
Danicom (u daljnjem tekstu: Velered), izgled i opis isprave o dodjeli Velereda,
način nošenja i isticanja Velereda te druga pitanja od značenja za Velered.

Članak 2.

Velered je ustanovljen
Zakonom o odlikovanjima i priznanjima Republike Hrvatske (»Narodne novine«,
broj 20/95).

Velered temeljem članka 6.
Zakona o odlikovanjima i prizna­njima Republike Hrvatske (u daljnjem tekstu:
Zakon), po va­žnos­nome slijedu zauzima treće mjesto odlikovanja Republike
Hrvat­ske.

Članak 3.

Velered se dodjeljuje:

1. dostojanstvenicima,
visokim državnim dužnosnicima i čelnicima međunarodnih organizacija za njihov
doprinos među­narodnom ugledu i položaju Republike Hrvatske;

2. hrvatskim i stranim,
predsjednicima parlamenata i vlada, za izniman doprinos neovisnosti i
cjelovitosti Republike Hrvatske, izgradnji i napretku Republike Hrvatske te za
izniman doprinos razvitku odnosa Republike Hrvatske i hrvatskog naroda s drugim
državama i narodima;

3. najvišim vojnim
dužnosnicima oružanih snaga Republike Hrvatske za izniman doprinos u stvaranju
ratne strategije i vojne doktrine, zasluge u izgradnji Hrvatske vojske, te za
osobite uspje­he u vođenju i zapovijedanju postrojbama oružanih snaga Republike
Hrvatske.

Članak 4.

Velered se sastoji od znaka
Velereda sa lentom, Danice, male oznake Velereda te umanjenice Velereda.

Znak Velereda je od srebra
finoće 999/1 000, u obliku stilizirana kvadrata oblih razvedenih stranica
dijagonale 55 mm, položen na prekrižene mačeve dužine 69 mm.

Na licu Velereda je okrugli
zlatni medaljon promjera 28 mm, uokviren troprutim pleterom na bijeloj
emajliranoj podlozi. Na medaljonu je reljefno istaknut lik hrvatskog kralja
Petra Krešimira IV. s krunom, mačem u desnoj i križem u lijevoj ruci, kako
stoji na stiliziranom pramcu ratnog broda na kojem je natpis KRE­ŠIMIR IV.
Medaljon je položen u središte bogata srebrna pletera s pet petlji u čijim je
probojima podloga od plava emajla koji tvore osnovu razvedena i zaobljena
kvadrata znaka Velereda.

Na glatkom naličju
znaka Velereda u sredini je okrugli vijenac od tropruta pletera unutar kojeg
teče natpis REPUBLIKA HRVATSKA.

Znak Velereda je
ovješen ušicom i prstenom širine 7 mm, urešenim profiliranim starohrvatskim
tropletom, o dvostruki uresni čvor lente. Lenta je širine 80 mm i duljine
1 960 mm, od moariranog svilenog ripsa, u bojama zastave Republike
Hrvatske, u čijem su plavom i crvenom polju po dvije zlatne pruge, od pletera
širine 19 mm.

Danica Velereda je
ispupčena i osmerokraka, izrađena od srebra finoće 999/1 000, promjera 90
mm. Na licu Danice je osam istaknutih i osam kraćih srebrnih zraka te između
njih 16 zraka od zlatna finoće 750/1 000. U sredini je medaljon istovjetan
znaku Velereda. Na naličju Danice je okomita igla za ovjes izrađena od srebra
finoće 900/1 000.

Malu oznaku
Velereda čini minijatura i vrpca. Minijatura je umanjeni zlatni otkov
središnjeg medaljona s lica Velereda bez proboja i emajla, promjera 13,5 mm,
pričvršćen na sredini pa­če­tvo­rine. Vrpca je od svilenog moariranog ripsa u
bojama zastave Republike Hrvatske s po dvije zlatne pruge u crvenom i plavom
polju, slijedom boja s lijeva na desno. Od vrpce je složena vodoravna
pačetvorina visine 14 mm i širine 34 mm. Na naličju male oznake je igla za
ovjes.

Umanjenicu
Velereda čini minijatura i vrpca. Minijatura je otkov umanjene Danice Velereda
promjera 17 mm, ovješen o svilenu moariranu vrpcu u bojama zastave Republike
Hrvatske, složenu u okomitu pačetvorinu visine 40 mm i širine 12 mm. Na naličju
umanjenice je igla za ovjes.

Sastavni dio ovoga
Pravilnika je slikovni prikaz Velereda.

Članak 5.

 Pri dodjeli Velereda dodjeljuje se isprava o dodjeli (u daljnjem
tekstu: isprava).

Isprava je otisnuta na shamoa
corolla papiru (100 g/m2, veličine 210 x 297 mm).

Isprava je omeđena
pravokutnikom 168 x 261 mm centriranim u odnosu na papir. Unutar
pravokutnika je zelenkasto-plava podloga bogato urešena vegetabilnim višebojnim
uresom koji zauzima lijevu i donju trećinu te desni rub središnjeg polja
isprave. Uresi mogu izlaziti iz pravokutnika maksimalno 8 mm. U stiliziranome
tamnocrvenom štitu u gornjem lijevom uglu isprave nalazi se grb Republike
Hrvatske. Desno od grba je tekst: REPUBLIKA / HRVATSKA. Znakom / označen je
prelazak u novi red. U donjoj trećini desno nalazi se krug unutarnjeg promjera
50 mm unutar kojeg je otisnut suhi mali državni pečat Republike Hrvatske.

Sadržaj isprave je otisnut na
zelenkasto-plavoj podlozi ispod natpisa REPUBLIKA / HRVATSKA, a glasi:

ODLUKOM / PREDSJEDNIKA
REPUBLIKE / na temelju članka 98. / Ustava Republike Hrvatske / odlikovan je /
(čin, znanstveni stupanj) IME I PREZIME / VELEREDOM KRALJA PETRA KREŠIMIRA IV.
/ S LENTOM I DANICOM.

Lijevo ispod natpisa S LENTOM
I DANICOM ispisano je: U Zagrebu, datum. Desno od datuma ispisano je:
PREDSJEDNIK REPUBLIKE / HRVATSKE / potpis predsjednika Republike Hrvatske / ime
i prezime predsjednika Republike Hrvatske.

Sadržaj isprave je pisan
crnim slovima tipa Lydian BT.

Sastavni dio ovoga Pravilnika
je slikovni prikaz isprave.

Članak 6.

Predsjednik
Republike Hrvatske (u daljnjem tekstu: predsjednik Republike) dodjeljuje
odlikovanje Velereda na vlastiti poticaj ili na prijedlog Državnog
povjereništva za odlikovanja i priznanja Republike Hrvatske (u daljnjem tekstu:
Državno povjereništvo).

Državnom
povjereništvu prijedloge dostavljaju predsjednik Županijskog i Zastupničkog
doma Hrvatskoga državnog sabora, predsjednik Vlade Republike Hrvatske, ministar
obrane i ministar unutarnjih poslova.

Članak 7.

Velered odlikovane
osobe ističu prilikom svečanih prigoda.

Lentu s Veleredom
odlikovane osobe ističu ovješenu od desna ramena na lijevi bok zajedno s
Danicom na lijevoj strani grudi, sukladno prilikama i potrebama nositelja,
odnosno prema pravilu za nošenje službenih odora.

Ukoliko je osoba
odlikovana i Veleredom kralja Tomislava s lentom i Velikom Danicom te Veleredom
kraljice Jelene s lentom i Danicom ističe uz Velered kralja Tomislava s lentom
Velikom Danicom, Danicu Velereda kraljice Jelene te Danicu ovoga Velereda.

Mala oznaka
Velereda se ističe isključivo na službenoj odori, a umanjenica isključivo na
civilnoj odjeći.

Umanjenica
Velereda se ističe prilikom svečanih prigoda, prema prilikama i potrebama
nosioca. Potrebito je obratiti pozornost na primjeren izgled, ponašanje i
dostojanstvo kao i važnost prigode kada se odlikovanje ističe.

Žene ističu umanjenicu
Velereda na lijevoj strani grudi, odnosno uz druge umanjenice složene u niz po
važnosnome slijedu.

Muškarci ističu umanjenicu
Velereda u lijevom zapučku, odnosno uz druge umanjenice složene u niz po
važnosnome slijedu na lijevom suvratku odijela.

Zajedno sa znakom Velereda i
Danicom nije dopušteno isticati malu oznaku i umanjenicu istog Velereda.

Članak 8.

Predsjednik Republike uručuje
Velered osobno.

Predsjednik Republike može
imenovati izaslanika za uru­če­nje Velereda.

Izaslanik predsjednika
Republike za uručenje Velereda može biti predsjednik Županijskog i Zastupničkog
doma Hrvatskoga državnog sabora, predsjednik Vlade Republike Hrvatske iznimno
osoba po odluci predsjednika Republike.

Prilikom uručenja Velereda
odlikovani dobiva uz Velered i ispravu te kutiju za Velered.

Članak 9.

Za sva ostala prava, obveze i
odgovornosti osoba odlikovanih Veleredom koja nisu uređena ovim Pravilnikom
primjenjuju se odredbe Zakona te Pravilnika o odlikovanjima i priznanjima.

Članak 10.

Ovaj Pravilnik stupa na snagu
danom objave u »Narodnim novinama«.

Broj: 01-051-00-3274/1

Zagreb, 6. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374493.gif)

![](dodatni/374494.gif)

![](dodatni/374495.gif)

![](dodatni/374496.gif)

Pravilnik, NN 108/2000-2123